WTI ดิ่ง 2% กังวลดอกเบี้ยขาขึ้น กระทบกำลังซื้อน้ำมัน
สัญญาน้ำมันดิบ WTI ดิ่ง 2% หลุดระดับ 77 เหรียญในวันนี้ กังวลปรับขึ้นดอกเบี้ย ส่งผลให้เศรษฐกิจเผชิญภาวะถดถอย หวั่นกระทบดีมานด์น้ำมัน
สัญญาน้ำมันดิบ WTI ดิ่ง 2% หลุดระดับ 77 เหรียญในวันนี้ กังวลปรับขึ้นดอกเบี้ย ส่งผลให้เศรษฐกิจเผชิญภาวะถดถอย หวั่นกระทบดีมานด์น้ำมัน
25 เม.ย. 2566

ผู้สื่อข่าวรายงานว่า สัญญาน้ำมันดิบ WTI ดิ่งลงกว่า 2% หลุดระดับ 77 ดอลลาร์ในวันนี้ ท่ามกลางความวิตกที่ว่า การปรับขึ้นอัตราดอกเบี้ยของธนาคารกลางหลายแห่งจะส่งผลให้เศรษฐกิจเผชิญภาวะถดถอย และกระทบต่อความต้องการใช้น้ำมัน
ณ เวลา 21:56 น.ตามเวลาไทย สัญญาน้ำมันดิบเวสต์เท็กซัส (WTI) ส่งมอบเดือนพ.ค. ซึ่งมีการซื้อขายที่ตลาด NYMEX ลบ 2.0 ดอลลาร์ หรือ 2.54% สู่ระดับ 76.76 ดอลลาร์/บาร์เรล
โดยตลาดคาดการณ์ว่า ธนาคารกลางสหรัฐ (เฟด) ธนาคารกลางอังกฤษ (BoE) และธนาคารกลางยุโรป (ECB) จะปรับขึ้นอัตราดอกเบี้ยในการประชุมเดือนพ.ค.
นอกจากนี้ ราคาน้ำมันยังถูกกดดันจากการแข็งค่าของดอลลาร์ ซึ่งจะลดความน่าดึงดูดของสัญญา โดยทำให้สัญญาน้ำมันมีราคาแพงขึ้นสำหรับผู้ถือครองเงินสกุลอื่น
ขณะที่นักลงทุนจับตาการเปิดเผยสต็อกน้ำมันดิบของสถาบันปิโตรเลียมอเมริกา (API) ในวันนี้ ก่อนที่สำนักงานสารสนเทศด้านการพลังงานของรัฐบาลสหรัฐ (EIA) จะเปิดเผยข้อมูลในวันพรุ่งนี้